Un abarrotat Pavelló Cobert acull la presentació dels equips del Club Andros Burjassot CB
2025-07-24

Estaven nerviosos, se’ls notava quan sentien el seu nom i saltaven a la pista per a presentar-se davant el seu públic. Els jugadors i les jugadores que componen els diferents equips del Club Andros Burjassot CB s’han presentat davant la seua afició en un acte carregat de sentiment i que ha mostrat les ganes de jugar al bàsquet que hi ha a Burjassot. Equips entre els quals també es trobaven els de les Escoles Esportives Municipals i els el EDB del Col·legi Verge dels Desemparats i del Col·legi La Nativitat.

Acompanyant al president del club, Mario Gumbau, qui primerament va dirigir-se als presents, no van faltar l’alcalde de Burjassot, Rafa García i el regidor d’Esports, Manuel Pérez Menero. També va estar present Víctor Salvador, Secretari General de la Federació de Bàsquet de la Comunitat Valenciana.

L’alcalde de Burjassot va destacar no solament el valor del Club i de tots i cadascun dels seus equips sinó també, la important labor i dedicació “dels pares, mares i avis que setmana rere setmana porten als jugadors als entrenaments i als partits“. Una dedicació “que porta a tenir aquests grans equips i una gran afició pel món del bàsquet a Burjassot”.